Vrou kom op oud-onderwyser se liggaam afArgieffoto Toe Dorothy Wiggett van Groot Brakrivier in die Wes-Kaap se man nie Maandagoggend oudergewoonte haar tee gebring het nie, het sy gaan ondersoek instel en op sy bebloede liggaam afgekom. Haar man, Ron Wiggett (76) was ŉ afgetrede onderwyser van Die Eiland. Kapt. Malcolm Pojie, ŉ polisiewoordvoerder, het Donderdag gesê die polisie ondersoek ŉ saak van moord. “Wiggett het elke oggend vir sy vrou tee in die bed bedien met iets om aan te peusel,” het hy gesê. “Die egpaar slaap in afsonderlike kamers. Toe hy nie Maandagoggend opdaag nie, het sy vrou gaan ondersoek instel en op sy liggaam afgekom. Hy het ŉ steekwond aan die agterkant van sy kop en op sy been opgedoen.” Die egpaar se huis is geplunder en daar word vermoed dat huisbraak die motief was vir sy moord. “Die polisie moet nog vasstel wat alles moontlik gesteel is.” Pojie het gesê ŉ spesiale taakspan is saamgestel om sy moord te ondersoek, en knap speurwerk het daartoe gelei dat ŉ 57-jarige verdagte Dinsdag in Watsonia, Groot Brakrivier, aangekeer is. Hy is glo bekend aan die egpaar. “Die polisie het die verdagte se huis deursoek en op klere, wat met bloed bevlek is, afgekom. Die klere is vir forensiese toetse gestuur.” Die man is deur die polisie ondervra, maar is Donderdagoggend weer vrygelaat hangende verdere ondersoek. Die man se naam mag nog nie bekendgemaak word nie, aangesien hy nog nie in die hof verskyn het nie. Die ondersoek duur voort. Pojie het enigiemand met meer inligting oor die moord versoek om ao. Sias Weyers by 044 620 2206 of 082 469 6805 te skakel.